钦定古今图书集成/明伦汇编/官常典/第181卷 > 仲虺
## 钦定古今图书集成/明伦汇编/官常典/第181卷 > 仲虺

按《书经仲虺之诰》：成汤放桀于南巢，惟有惭德，曰：
“予恐来世以台为口实。”仲虺乃作诰曰：呜呼！惟天生民
有欲，无主乃乱。惟天生聪明时，又有夏昏德，民坠涂
炭。天乃锡王勇智，表正万邦，缵禹旧服。兹率厥典，奉
若天命。夏王有罪，矫诬上天，以布命于下，帝用不臧。
式商受命，用爽厥师。简贤附势，寔繁有徒。肇我邦于
有夏。若苗之有莠，若粟之有秕。小大战战，罔不惧于
非辜。矧予之德，言足听闻。惟王不迩声色，不殖货利。
德懋懋官，功懋懋赏，用人惟己，改过不吝。克宽克仁，
彰信兆民。乃葛伯仇饷，初征自葛。东征西夷怨，南征
北狄怨。曰：“奚独后予？”攸徂之民，室家相庆，曰：徯予后，
后来其苏。民之戴商，厥惟旧哉。佑贤辅德，显忠遂良，
兼弱攻昧，取乱侮亡，推亡固存，邦乃其昌。德日新，万
邦惟怀；志自满，九族乃离。王懋昭大德，建中于民，以
义制事，以礼制心，垂裕后昆。予闻曰：“能自得师者王，
谓人莫己若者亡。”好问则裕，自用则小。呜呼！慎厥终，
惟其始；殖有礼，覆昏暴。钦崇天道，永保天命。

按《左传》：“奚仲为夏车正，封于薛，至仲虺为汤右相。”